**Ymarfer astudiaeth achos – ar gyfer yr hyfforddwr**

**Rhwystrau i lais, dewis a rheolaeth**

Mae Mrs A yn ddynes 80 oed yn wreiddiol o’r Almaen. Mae wedi bod yn byw yng Nghymru am y 30 mlynedd diwethaf. Mae ganddi ddwy ferch ond maent wedi dychwelyd i’r Almaen. Bu farw gŵr Mrs A ychydig flynyddoedd yn ôl felly mae wedi bod yn byw ar ei phen ei hun. Mae ei hiechyd wedi dirywio yn y ddwy flynedd ddiwethaf. Mae wedi syrthio tair gwaith ac mae ei chof yn dechrau pylu.

Mae Mrs A wedi cael ei gyrru i’r ysbyty wedi ei chodwm diwethaf. Cafwyd hyd iddi gan gymydog pryderus. Roedd Mrs A wedi syrthio ac wedi methu codi felly roedd wedi bod yn gorwedd ar y llawr drwy’r nos. Roedd yn oer ac ofnus, ac yn pryderu am syrthio eto ac am beth fyddai’n digwydd iddi.

Symudodd Mrs A i ysbyty cymunedol i gael adsefydlu cyn y gwnaed penderfyniad ynghylch lle dylai fyw. Roedd Mrs A yn ei chael hi’n anodd cofio a deall y derminoleg a ddefnyddiai’r gweithiwr cymdeithasol a’r staff nyrsio. Nid oedd ynghlwm ag unrhyw gyfarfodydd ynghylch ei chymorth a’i dyfodol. Gwnaed penderfyniad bod angen i   
Mrs A fynd i gartref preswyl. Nid oedd Mrs A eisiau hynny ond teimlai na allai siarad drosti ei hun. Ni wyddai ei hawliau. Roedd yn ei chael hi’n anodd mynegi ei dymuniadau. Roedd yn amharod i ofyn am rywbeth gwahanol gan y meddyliai bod   
y staff yn gwybod beth oedd orau iddi.

|  |  |
| --- | --- |
|  | **Beth yw’r rhwystrau i atal Mrs A rhag arfer ei hawl i ddewis a rheoli?** |
| **1** | **Rhwystrau corfforol:**   * Colli gallu gwybyddol * Rheolaeth gan unigolyn arall * Methu cael mynediad at y wybodaeth ddiweddaraf * Methu gwybod pa hawliau sydd ganddi * Mae gwybodaeth am wasanaethau neu weithdrefnau yn gymhleth ac anhygyrch * Problemau cyfathrebu (rhwystrau ieithyddol, anawsterau corfforol) * Diffyg cymorth annibynnol (neu ddiffyg canfyddedig) * Methu gwneud synnwyr o’r wybodaeth a ddywedwyd wrthi * Problemau iechyd |
| **2** | **Rhwystrau emosiynol:**   * Ofn y canlyniadau o wneud dewis * Pryderu y bydd rhywun arall yn meddwl ei fod yn wirion * Gyda diffyg hyder i siarad drosoch eich hun a chymryd rheolaeth * Teimlo’n analluog oherwydd bod rhywun arall yn gwneud eich penderfyniadau * Ofn newid neu’r anwybod * Ofn o gael eich ystyried fel codwr twrw * Emosiynol oherwydd yr ansicrwydd o orfod symud tŷ * Digalon a methu meddwl yn iawn oherwydd eich bod yn fregus * Rhy emosiynol i wneud penderfyniadau eglur * Ansicr beth i’w wneud oherwydd ni wyddoch beth yw eich holl opsiynau * Teimlo’n unig ac ynysig gyda neb i siarad â hwy * Ansicr oherwydd rhwystr ieithyddol * Teimlo ar goll oherwydd nad ydych yn cofio pethau a ddylai eich cynorthwyo i wneud penderfyniad |
| **3** | **Rhwystrau agweddol:**   * Pobl eraill yn meddwl eu bod yn gwybod orau (ymddygiad rheoli) * Gwahaniaethu gwirioneddol neu ganfyddedig * Methu credu bod rhywun yn gallu gwneud penderfyniad oherwydd bod eu cof yn methu neu eu bod â diagnosis dementia * Gweithwyr proffesiynol yn defnyddio iaith sy’n llawn jargon ac sy’n dechnegol iawn * Ystyried bod rhywun yn methu ffurfio barn, gwneud penderfyniad, cymryd rheolaeth am wneud penderfyniadau eu hunain * Arbenigwyr ddim yn ystyried y gall rhywun ddeall os dywedir wrthynt mewn iaith glir |
|  | **Sut allai eiriolwr fod o gymorth yn y sefyllfa hon? (Mae hyn yn seiliedig ar astudiaeth achos gwirioneddol ac ar beth oedd yr eiriolwr yn gallu ei wneud.)**  Sylweddolodd y gweithiwr cymdeithasol bod Mrs A angen eiriolwr proffesiynol annibynnol. Cytunodd Mrs A i weld eiriolwr. Siaradodd yr eiriolwr â Mrs A am bopeth a oedd yn digwydd mewn iaith glir y gallai Mrs A ei defnyddio. Eglurodd Mrs A ei phryderon i’r eiriolwr. Roedd Mrs A yn poeni am ei chartref felly roedd yn benderfynol y byddai’n mynd adref. Ond nid oedd neb wedi ei holi sut y teimlai am y peth. Ymwelodd yr eiriolwr â Mrs A yn rheolaidd oherwydd ar ôl ychydig daeth yn ormod a byddai Mrs A yn blino a mynd yn fwy dryslyd.  Wedi sawl ymweliad roedd Mrs A wedi bod yn gweld tŷ Mrs A gyda’r gweithiwr cymdeithasol i sicrhau ei fod yn ddiogel ac i gasglu gwaith papur yr oedd Mrs A wedi gofyn amdano (roedd hyn gyda chaniatâd Mrs A). Roedd Mrs A yn gallu rhoi caniatâd gwybodus er ei phroblemau gyda’i chof. Trefnodd yr eiriolwr i Mrs A gael gwiriad budd-daliadau llawn. Oherwydd ei phroblemau iechyd cafodd Lwfans Gweini ar y gyfradd uwch.  Cyfaddefodd Mrs A hefyd ei bod yn ofni mynd adref rhag ofn y byddai’n syrthio eto ac na fyddai neb yn dod o hyd iddi. Trafodwyd cartrefi preswyl a chytunodd y byddai’n hoffi ymweld ag un neu ddau ger lle roedd yn byw. Ymwelodd Mrs A, y gweithiwr cymdeithasol a’r eiriolwr â thri chartref. Rhoddwyd gwybodaeth i Mrs A. Derbyniodd gymorth i ddeall y wybodaeth. Wedi gweld y cartrefi a chael cymorth i wneud hyn, penderfynodd yn y diwedd y byddai’n mynd i un o’r cartrefi hyn. Roedd y gweithiwr cymdeithasol wedi gallu cysylltu â’i merched i fynd â hwy i fynd trwy’r tŷ  fel bod Mrs A yn teimlo’n well am hynny.  Cynorthwywyd Mrs A yn llawn gan yr eiriolwr trwy’r cyfnod pontio o  symud o’r ysbyty i’r cartref preswyl a thrwy’r holl brosesau gwasanaethau cymdeithasol a ddigwyddodd gan gynnwys yr asesiad ariannol. Ar un ymweliad holodd yr eiriolwr i Mrs A a oedd hi’n hapus ac wedi setlo yn y cartref. Dywedodd Mrs A nad oedd hi’n hapus gan ei bod mewn ystafell ar ei phen ei hun ac ei bod yn ofnus ac unig. Cytunodd i’r eiriolwr godi hyn gyda rheolwr y cartref. Ychydig ddyddiau wedyn roedd yn rhannu ystafell gyda phreswylydd benywaidd arall a deimlai yr un fath. Roedd yn llawer hapusach wedyn. |